Rovat: Kérdezze meg kezelőorvosát!
Szerző: Szentkuty Nikolett

A terhességi szűrésekről

A várandósság alatt bizonyos vizsgálatok kötelezőek, mások ajánlottak, ennek ellenére még mindig sokan kétségbe vonják ezek szükségességét. Idén a Médiaunió is a szűrővizsgálatok fontosságára kívánja felhívni a figyelmet, mi pedig Dr. Katona Renátát, a Szegedi Tudományegyetem szülész-nőgyógyász szakorvosát kérdeztük arról, hogy mire érdemes, és mire nélkülözhetetlen odafigyelni a terhesség előtt és alatt.

**Gyakran hallani, hogy ideális esetben már a terhesség tervezésekor érdemes kivizsgáltatni magunkat, illetve elkezdeni a terhességi vitaminok szedését. Milyen vizsgálásokon tanácsos részt venni, és mikor kell elkezdeni a vitaminok szedését?**

Rutinvizsgálatok elvégzését javasoljuk, ez az - évente egyébként is elvégzendő - tapintásos vizsgálatot, a citológiai mintavételt, a hüvelyi ultrahangot és tapintásos emlővizsgálatot jelenti. Ha a leendő anya kórelőzményében szerepel több vetélés is, esetleg egyéb kóros terhesség, vagy a családban előfordult már veleszületett rendellenesség, akkor kiegészítő vizsgálatok is szükségesek. A vitaminok szedését pedig érdemes megkezdeni már a pozitív családtervezés kezdetétől. A folsav bevitele a legfontosabb, ezt mindegyik várandósoknak szánt vitamin tartalmazza is.

**Okozhat-e bármilyen rendellenességet a magzat fejlődésében, ha akár már a fogamzásgátló elhagyását követően 2-3 héttel megfogan?**

A legtöbb fogamzásgátló tabletta esetében nem, de azt javasoljuk, hogy a párok három hónap elteltével kezdjenek el próbálkozni, hogy a méhnyálkahártyának legyen ideje megvastagodni és alkalmas legyen a beágyazódásra. Az ovuláció szinte az első hónapban visszatér, de a nyálkahártya normál működésének visszaálláshoz ennél több idő szükséges.

**A terhesség ideje alatt milyen vizsgálatokon kötelező részt venni?**

A terhességet megállapító vizsgálat az elmaradt menzeszt követően bármikor elvégezhető, optimálisan a 6. héten. Ezt követően négy alkalommal kell részt venni ultrahang vizsgálatokon, majd több alkalommal vérvételeken. A teljes laborvizsgálat a vérkép, a fertőző betegségek, illetve a terhességi cukorbetegség kizárása miatt lényeges. A 36. héttől hetente javasolt a CTG vizsgálat, ez a magzat szívhangjának és fájástevékenységnek folyamatos megfigyelését jelenti.

**Miért fontos 35 év felett genetikai vizsgálatot végeztetni?**

Mert az életkor előrehaladtával megemelkedik a kromoszóma-rendellenességek előfordulásának esélye. De amennyiben nincsenek egyéb gyanújelek, amelyek indokolnák, ezt a vizsgálatot csak a 37. életévtől ajánljuk.

**A terhességi szűrővizsgálatokkal kiszűrhetőek olyan rendellenességek, amelyek már az anyaméhben korrigálhatóak? Ha nem, miért fontos mégis az ezeken való részétel?**

Számos kromoszomális és morfológiai  rendellenesség kiszűrhető, de többnyire valóban csak a betegség tényét tudjuk megállapítani. A méhen belüli magzaton elvégezhető műtétek lehetősége egyelőre nagyon limitált és kockázatos. Ennek ellenére elmondhatjuk, hogy egyrészt fontos, hogy a jövendő szülők előre tájékoztatást kapjanak a lehetséges kockázatokról, az probléma esetleges kimeneteléről, következményeiről, és a rendellenesség későbbi műtéti lehetőségeiről, stb.

Másrészt a vizsgálatoknak köszönhetően a szülés körülményeit úgy tudjuk alakítani, hogy a baba a lehető legoptimálisabb körülmények közé szülessen. Például szívfejlődési rendellenesség esetén késedelem nélkül gyermekkardiológiai  központba tudjuk szállítani, ahol azonnal a legszakavatottabb kezekbe kerül, és ahol a gyógyulási esélyei a legmagasabbak.

**Milyen egyéb szűrésekre van lehetőség, amelyek ugyan nem kötelezőek, de ajánlatos elvégeztetni őket?**

Véleményem szerint havonta egyszer ajánlatos megjelenni a terhesgondozáson és szakorvosi vizsgálaton megjelenni, ellenőrizni a kismama egészségügyi paramétereit, illetve a magzat növekedését nyomon követni. Ezen kívül számos non-invazív genetikai teszt is hozzáférhető, amelyek indokolt esetben, vagy fokozott szülői aggodalom esetén rendelkezésünkre állnak.

**Bizonyos vizsgálatoktól sokan ódzkodnak, attól tartva, hogy a magzatnak árthatnak. Önnek mi a véleménye erről?**

Az ultrahang vizsgálatok és egyéb terhességi rutin vizsgálatok biztosan nem árthatnak a magzatnak. Az invazív genetikai vizsgálatokat pedig csak nagy kockázatú terhességekben ajánljuk, ahol ezen beavatkozások haszna messze meghaladja azok kockázatát. Tehát mindenképp azt javaslom, hogy a kismamák végeztessék el a szükséges szűrővizsgálatokat.